KIRJALLINEN KYSYMYS P-3134/01

esittäjä(t): Jan Mulder (ELDR) komissiolle

(6. marraskuuta 2001)

Aihe: BSE:n ehkäisytoimenpiteille annettavan julkisen rahoituksen seuraukset

Jo tammikuussa 2001 komissio pyysi jäsenvaltioita antamaan tietoja kansallisesta rahoituksesta BSE:n ehkäisemistoimenpiteiden kustannuksiin. Maatalousasioita käsittelevän neuvoston 26. helmikuuta 2001 pitämän kokouksen jälkeen komissio ilmoitti, että asiaa koskevat tiedot ovat riittämättömiä ja laadultaan vaihtelevia (lehdistökatsaus 27. helmikuuta 2001). Kuluneiden kahdeksan kuukauden aikana tilanne ei ilmeisesti ole muuttunut, sillä 3. syyskuuta 2001 kirjalliseen kysymykseen E-1821/01(1) antamassaan vastauksessa komissio totesi jälleen, että sillä ei ole riittäviä tietoja asiasta.

Miksi komissio edellä esitetty huomioon ottaen ei ole vielä laatinut yhteenvetoa toimista jäsenvaltioissa ja niiden alueilla, mukaan luettuna tarpeelliset poliittiset toimenpiteet.

Kirjalliseen kysymykseen E-1821/01 3. syyskuuta 2001 antamassaan vastuksessa komissio toteaa, että pitkään jatkuvat merkittävät erot BSE:n ehkäisemistoimenpiteiden julkisen rahoituksen määrässä saattavat vaikuttaa tuottajien kilpailuasemaan.

Lisäksi nykyiset suuret erot julkisessa tuessa BSE-testien kustannuksille, jäsenvaltioiden väliset erot BSE-testien hinnoissa ja erot julkisessa rahoituksessa eläinjauhon käsittelylle aiheuttavat teuraskarjan keinotekoista vientiä jäsenvaltioihin, joissa kokonaiskustannukset ovat alhaisimmat. Samanlainen kielteinen vaikutus, joka johtuu eroista eläinjauhon käsittelykustannuksissa, on havaittavissa sika- ja siipikarja-alalla.

Onko tällainen teuraskarjan keinotekoinen kauppa jäsenvaltioiden välillä niiden tavoitteiden mukaista, jotka sisältyvät yhteisön asetukseen N:o 1254/1999(2) naudanliha-alan yhteisestä markkinajärjestelystä? Hyväksyykö komissio sen, että edellä esitettyjen seikkojen perusteella on yhtenäistettävä kansallista ja yhteisön viranomaisten politiikkaa BSE-testien ja eläinjauhon käsittelykustannusten tukemisessa ja että kilpailu EU:ssa hyväksyttyjen BSE-testilaboratorioiden välillä olisi sallittava, jotta sisämarkkinat toimisivat oikein?

Milloin komissio aikoo toteuttaa toimia tämän asian suhteen ja millaista ratkaisua komissio harkitsee?

(1) EYVL C 40 E, 14.2.2002, s. 113.

(2) EYVL L 160, 26.6.1999, s. 21.

Franz Fischlerin komission puolesta antama vastaus

(6. joulukuuta 2001)

Komissio on tällä välin saanut lisätietoja BSE-testien kustannuksista ja tiettyjen BSE:n vastustamiseen liittyvien toimenpiteiden rahoituksesta. Näitä tietoja arvioidaan parhaillaan. Koska osa näistä tiedoista on saatu vasta jokin aika sitten, arviointia ei ole vielä suoritettu loppuun. Kun se on suoritettu, komissio päättää, mihin lisätoimenpiteisiin ryhdytään ja missä määrin BSE-testeihin ja eläinjauhon prosessointiin myönnettävän tuen yhteensovittamista tarvitaan. Aikataulua ei ole vielä mahdollista antaa.

Komission käsityksen mukaan se, että toimijat käyttävät hyväkseen muissa jäsenvaltioissa olevia kustannuksiltaan alhaisempia teurastuslaitoksia tai halvempia BSE-testejä, ei ole huono asia. Pikemminkin se osoittaa sisämarkkinoiden toimivuutta. Sen, että on mahdollista käyttää halvempia teurastamoita ja käyttää hyväksi muissa jäsenvaltioissa olevia halvempia BSE-testejä, pitäisi lisätä jalostusalan yleisiä paineita hintojen alentamiseksi ja kilpailukyvyn lisäämiseksi. Rekisteröityjen BSE:n testilaboratorioiden välinen kilpailu yhteisössä olisi sallittava. Kaikki tämä hyödyttäisi maanviljelijöitä ja olisi 17 päivänä toukokuuta 1999 naudanliha-alan yhteisestä markkinajärjestelystä annetun neuvoston asetuksen (EY) N:o 1254/1999(1) mukaista.

Jos arvoisalla parlamentin jäsenellä kuitenkin on tietoja, jotka osoittavat, että laiton valtiontuki vääristää rajat ylittävää kauppaa, komissio pyytää häntä ilmoittamaan nämä tiedot komissiolle.

Tällä välin komissio kiinnittää arvoisan parlamentin jäsenen huomiota siihen, että annettuaan asianomaiselle jäsenvaltiolle mahdollisuuden poistaa liikesalaisuudet, komissio julkistaa kaikki BSE-toimenpiteisiin liittyvää valtiontukea koskevat päätöksensä internetissä seuraavassa osoitteessa: http://europa.eu.int/comm/secretariat general/sgb/droit com/index en.htm

aides.

(1) EYVL L 160, 26.6.1999.